KOMISIJOS REGLAMENTAS (EB) Nr. 116/2008
2008 m. sausio 28 d.
iš dalies keičiantis Tarybos reglamentą (EB) Nr. 423/2007 dėl ribojančių priemonių Iranui
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į Tarybos reglamentą (EB) Nr. 423/2007 (1), ypač į jo 15 straipsnio 1 dalies a ir b punktus,
kadangi:
(1)
Pagal Reglamento (EB) Nr. 423/2007 2 straipsnį to reglamento I priede turėtų būti išvardytos prekės ir technologijos, įskaitant programinę įrangą, įtrauktos į Branduolinių tiekėjų grupės ir Raketų technologijos kontrolės režimo sąrašus, taip pat kitos prekės ir technologijos, kurių pardavimas, tiekimas, perdavimas ar eksportas į Iraną pagal kompetentingo Jungtinių Tautų Sankcijų komiteto arba JT Saugumo Tarybos apibrėžtis yra draudžiamas. Tokios papildomos apibrėžtys nebuvo nustatytos.
(2)
Tačiau pagal Reglamento (EB) Nr. 423/2007 2 straipsnį į I priedą neturėtų būti įtrauktos prekės ir technologijos, nurodytos Europos Sąjungos bendrajame karinės įrangos sąraše (2),
(3)
Taikymui palengvinti Reglamento (EB) Nr. 423/2007 I priede turėtų būti nurodytos prekės ir technologijos, kurioms taikomas draudimas atsižvelgiant į Tarybos reglamento (EB) Nr. 1334/2000, nustatančio Bendrijos dvejopo naudojimo objektų ir technologijų eksporto kontrolės režimą (3), I priedą.
(4)
Švedija paprašė įtraukti šalies tinklavietę, kurioje nurodytos kompetentingos valdžios institucijos, į Reglamento (EB) Nr. 423/2007 III priede pateiktą sąrašą, o Estija ir Vengrija paprašė pataisyti jų tinklavietes,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 423/2007 I priedas pakeičiamas šio reglamento I priedo tekstu.
2. Reglamento (EB) Nr. 423/2007 III priedas pakeičiamas šio reglamento II priedo tekstu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. sausio 28 d.